April 21, 2022 – Swartland Joernaal Skip to content
Die Weskus Distriksmunisipaliteit het die afgelope Paasnaweek 'n geïntegreerde operasie gehou saam met die Weskus Rampbestuur, wetstoepassing, die honde-eenheid asook die Departement van Binnelandse Sake. 'n Padblokkade is op die R27 gehou om motoriste bewus te maak van padveiligheid, veral oor Paasfees. Burgemeester Boffie Strydom en Wilhelm Markus, direkteur van korporatiewe dienste van die WKDM, het besoek afgelê by die padblokkade by die Ganzekraal-oord. Hier is die gebied gepatrolleer deur Swartland se wetstoepassers, honde-eenheid, die Weskus-brandweer, rampbestuur, Operasie Phakisa, asook die Vaxi Taxi, SAPD en die Weskus Departement van Sosiale Ontwikkeling. Foto: Ghida Visser
Romans Pizza Malmesbury turns 1
Skink Swartland: Weskus hier kom ons!
Proe van die beste wyne uit die Swartland-streek en geniet watertandlekker seekos op die oewer van die Bergrivier by die Laaiplek Hotel op Velddrif op Saterdag, 7 Mei 2022 vanaf 11:00 tot 17:00.
Dink snoek en patat, seekos-paella en vars harders gebraai oor die kole saam met die Swartland se uithaler wyne, teen die agtergrond van vissersbote en lewendige musiek. Daar sal ook iets te ete wees vir die vleisliefhebbers.
Deelnemende kelders sluit Org de Rac, Schenkfontein, Pulpit Rock, Swartland Wynkelder, Riebeek Valley Wine Co, Kloovenburg, City on a Hill, Intellego, AA Badenhorst Family Wines, The Sadie Family Wines, Lammershoek, Wightman & Sons, David & Nadia, Hofstraat Kelder en Leeuwenkuil Family Vineyards in.
Ingesluit in jou kaartjie:
• 'n Wynglas
• 3 etekaartjies wat ingehandig moet word by die kosstalletjies om jou tapas porsie-etes op te eis (2 x seekos en 1x vleisdis)
• Wyne te proe aangebied deur wynprodusente uit die Swartland-streek
• Lewendige musiek deur plaaslike musikant Louis van Lill
• Die Swartland-wyndistrik is een van die grootste wynstreke in Suid-Afrika en strek tot teen die Kaapse weskus en het die afgelope paar jaar internasionale bekendheid verwerf met die uitstekende wyne afkomstig vanuit die streek.
Bring jou vriende en kom kuier saam.
Slegs 'n beperkte aantal kaartjies is beskikbaar vir hierdie geleentheid.
Kaartjies kan aanlyn deur Quicket aangekoop word. Ons sien uit na 'n wonderlike dag teen die pragtige Weskus.
Hoop om jul daar te sien.
WEN: 'n Gelukkige wenner kan 2 kaartjies ter waarde van R350 elk vir die geleentheid losslaan. Stuur 'n WhatsApp-boodskap teen 29 April 2022 aan 061 555 0344
met jou naam, van en telefoonnommer om in aanmerking te kom vir die trekking.
Hulp vir buurtwagte
Le Minnie Attorneys op Malmesbury het onlangs na die plaaslike buurtwagte, Eagle Eye en Brotherhood, uitgereik en handby gesit met fondse, sodat hierdie groepe hul vrywillige werk kan voortsit. Hier is Ilza le Minnie, Delian van Schalkwyk, Jacques Griffiths, Abduraghman Allie en Chanté Hans.
PhD-student: Breingewasse stuit haar nie
Breingewasse op 14 en 17.
Operasie op operasie.
Uitdaging op uitdaging.
Niks kon haar keer nie en vandag pluk sy die vrugte van harde werk, uithouvermoë en die wil om die struikelblokke wat in haar pad was, te oorkom.
Dit is Amy Martin van Moorreesburg.
Die slimkop het onlangs haar doktorale graad in Antieke Studies aan die Universiteit van Stellenbosch behaal.
Amy, wat op Durbanville grootgeword het, woon die afgelope twee jaar op Moorreesburg saam met haar pa, Barry Martin.
Sy het besluit om haarself hier te vestig, terwyl sy haar graad voltooi het.
Sy het in die vertaling van antieke Grieks gespesialiseer.
Volgens Amy was sy nog altyd deur die antieke Mediterreense wêreld gefassineer. Iets wat sy met haar pa deel.
"Ek het besluit om voluit te gaan, want akademici het my sin vir wees terug gegee," vertel Amy.
Sy is op die ouderdom van 14 vir die eerste keer met 'n gewas gediagnoseer.
Toe weer op 17.
Op 15-jarige ouderdom het sy epileptiese aanvalle begin kry.
Haar eerste breinoperasie was om die gewas te verwyder, die tweede om neuro-elektrodes op haar brein te plaas om die patrone te monitor en om so vas te stel waar die epileptiese episodes vandaan kom en die laaste was om die tweede gewas te verwyder, maar ook die deel van die brein wat die epilepsie veroorsaak het.
"Die tweede gewas het op presies dieselfde plek net terug gegroei," vertel Amy.
Amy het besef dat iets met haar gesondheid skort toe sy skielik nie meer haar linker arm kon beweeg nie. Sy het ook agtergekom dat sy sleeptong praat.
"Alles het toe verander. Na die operasies was daar baie swelling op my brein. Ek het gesukkel om te konsentreer en kon vir ure aaneen slaap. Ek het gesukkel met my balans en moes fisioterapie ontvang.
"Ek was geweldig bang dat die gewasse sou terug groei en dat die epilepsie sou terugkom. So, ek het myself van openbare plekke geïsoleer. Ek het in klas gesukkel, want ek het baie pyn ervaar en my konsentrasie was nie reg nie."
Volgens Amy het haar gesondheidstoestand haar aanvanklik baie negatief beïnvloed, maar toe sy haar studies op universiteit begin, het hierdie donker wolk 'n silwer randjie gekry.
"Toe ek by die universiteit aangekom het, het dinge verander. Ek kon dit waaroor ek passievol is, studeer. My nuwe vriende was nie bewus van my mediese geskiedenis nie. Ek het gevoel soos 'n splinternuwe mens wat 'n nuwe bladsy omgeslaan het."
Vir Amy is haar grootste droom om soveel as moontlik van die wêreld te sien.
"Ek is gefassineerd deur tale en kulture en om te reis sal my die geleentheid gee om weer myself te ontdek en om aan te beweeg van my vorige grense. Ek wil ook graag as 'n persoon en 'n akademici groei. Ek word daagliks inspireer deur die studente wat my geleer het hoe gelukkig ek is. Elkeen op sy of haar eie manier. Daar is altyd ander wat groter uitdagings in die gesig staar. Ek glimlag as ek dink aan hulle vooruitgang en suksesse."
Volgens haar is dit belangrik dat jy nie moet toelaat dat jou uitdagings jou definieer nie.
"Ja, dit sal jou lewe beïnvloed en sal altyd deel van jou reis wees, maar sien dit as 'n sterkpunt en nie 'n swakpunt nie, want dit is 'n daaglikse herinnering aan die krag van die mens se gees wat binne ons almal is."
Nuwe Die Kuierhijs open binnekort
'n Splinternuwe moet-besoek-bestemming maak Maandag sy deure op Malmesbury oop in Piet Retiefstraat 26.
Die Kuierhijs is 'n vars en nuwe toevoeging tot die Swartland se kulinêre-roete.
Toe Benita en Tonia hul sakevernuf saamgespan het, het die vonke van kreatiwiteit en passie behoorlik gespat.
Hierdie twee streef daarna om iets uniek na die gemeenskap te bring – iets vir Malmesbury, vanuit Malmesbury. Die duo streef daarna om die plaaslike talent te ondersteun en ten toon te stel. Geniet plattelandse gasvryheid, geurige koffie, heerlike disse, terwyl jy jouself bevind in 'n prentjiemooi-vertrek, in 'n huis met historiese klipmure.
Vir meer nostalgie kon jy nie vra nie.
Hier kan jy allerhande lekkertes kry in die moderne plaashuis-styl perseel waar konferensies, werkwinkels, kinderpartytjies, ooievaarstees, kombuistees en verjaarsdagpartytjies aangebied word. Die Kuierhijs is van Maandag tot Vrydag van 08:00 tot 17:00 oop en Saterdae vanaf 07:00 tot 14:00.
Volg hulle gerus op Instagram en Facebook of stuur 'n epos na info.diekuierhijs@gmail.com.
Skougronde se toekoms steeds onseker
Thys Basson is verlede week tydens Agri Malmesbury se algemene jaarvergadering tot nog 'n termyn as voorsitter verkies.
Dit is by hierdie vergadering dat die toekoms van die Malmesbury-skougronde bespreek is, na 'n nuwe aanbod vir dié geskiedkundige stuk grond ontvang is.
Die individu wat belangstelling in die grond getoon het, het onlangs die gebied besoek, om self ondersoek in te stel.
Truter de Kock het gemeld dat die moontlikheid dat die skougronde nog vyf jaar op dieselfde plek sal wees, skraal is, aangesien die skoukomitee en ook die munisipaliteit teenkanting van huiseienaars van die aangrensende buurte ontvang hieroor.
Die toekoms van die skougronde is steeds onseker en 'n spesiale komitee sal aangestel word om die verskillende moontlikhede en opsies te ondersoek.